Narodna skupština
20020131

Primećujem, gospođo Čomić, da ste jednom nerazumnom odlukom i insistiranjem da na silu radimo još pola sata proizveli nedostatak kvoruma i sada će biti jako teško da objasnite da sada zbog nedostatka kvoruma nećemo nastaviti rad. Elektronski sistem već pokazuje da u sali ima samo 120 poslanika. Ali, evo da ukratko obrazložim amandman, radi se o robnim rezervama. Evo sad, što kaže narodna poslovica "Kud svi Turci tu i ćelavi Mujo"- evo sada i robnih rezervi na teritoriji autonomne pokrajine. A što da ne, kada je sve krenulo niz vodu. Evo, imaćemo sada ne samo opštinske, što je razumno, što je logično, robne rezerve, i ne samo republičke, što je isto tako razumno, nego ćemo sada imati i robne rezerve Autonomne Pokrajine Vojvodine.